સંગઠનની બચત અને ધિરાણની પ્રવૃત્તિથી સ્થાનિક બહેનોનું જીવનધોરણ સુધર્યું છે. ધિરાણ લઈને બહેનોએ પોતાના નામે મકાન અને પ્લૉટ ખરીદ્યા છે, જૂનાં ઘર રિપેર કરાવ્યાં છે અને બાળકોના અભ્યાસનો ખર્ચ ઉઠાવ્યો છે. કેટલીક બહેનો ધિરાણ મેળવીને ગિરવી મૂકેલી પોતાની જમીન છોડાવી શકી છે. વળી, ખેતી માટે ધિરાણ લઈને ખેતીમાં વધુ ઉત્પાદન મેળવતી થઈ છે. બહેનો હવે શાહુકારોના ઊંચા વ્યાજના ચક્રમાંથી બહાર આવીને સ્વમાનભેર જીવતી થઈ છે. સંગઠનનું અત્યાર સુધીનું ભંડોળ રૂ. 48,42,337 છે અને સંગઠને કુલ 41,87,639 રૂપિયાનું ધિરાણ આપ્યું છે.